นำสินฯบุกชายแดน ดันสาขาเพิ่มเบี้ยรถ
นำสินประกันภัยรุกเปิดสาขาชายแดน ขยายเบี้ยรถจากสาขาเพิ่ม
22 ธ.ค. 2558

นำสินประกันภัยรุกเปิดสาขาชายแดน ขยายเบี้ยรถจากสาขาเพิ่ม 
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า ในปีหน้าบริษัทมีแผนที่จะขยายธุรกิจไปยังพื้นที่จังหวัดชายแดนให้มากขึ้น โดยจะเพิ่มสาขาใหม่อีกอย่างน้อย 3 แห่ง เช่น อ.แม่สอด จ.ตาก และ จ.ปราจีนบุรี เพื่อรองรับการขยายตัวทางธุรกิจการค้า การลงทุน และการคมนาคมขนส่ง ที่กำลังจะเกิดขึ้นหลังการเปิดประชาคมเศรษฐกิจอาเซียน (เออีซี) ในปลายปีนี้  ซึ่งทำให้บริษัทสามารถบริการกับลูกค้าและคู่ค้าในจังหวัดและพื้นที่ใกล้เคียงได้อย่างทั่วถึงมากขึ้น 
“ล่าสุด เราเพิ่งเปิดสาขาใหม่ที่ จ.มุกดาหาร ซึ่งเป็นจังหวัด 1 ใน 5 ของเขตเศรษฐกิจพิเศษที่สำคัญของภาคตะวันออกเฉียงเหนือ ซึ่งไม่เกิน 2 ปีนี้เรายังตั้งเป้าเพิ่มเบี้ยรถยนต์จากสาขาทั่วประเทศให้มีสัดส่วนเป็น 65% และเบี้ยรถยนต์จากกรุงเทพฯ 35% จากปัจจุบันที่มีเบี้ยจากสาขาอยู่ที่ 60% และกรุงเทพฯ 40% เป็นการปรับเพื่อให้เกิดจากสมดุลและหลีกเลี่ยงการแข่งขันตัดราคาที่รุนแรงของเบี้ยรถยนต์ในกรุงเทพฯ” นายสมบุญ กล่าว
ทั้งนี้ ตลาดรถยนต์ในต่างจังหวัดถือได้ว่าเป็นตลาดหลักของบริษัท โดยเฉพาะเบี้ยจากรถขนส่งสินค้าที่มีอยู่ทั่วประเทศ